JHB kry grafsteen-alarmsJohannesburgse owerhede sal van vroeg volgende jaar af die installasie van veiligheidstoestelle vir grafstene bekendstel. Alan Buff, wie verantwoordelik is vir die begraafplase in Johannesburg, sê ŉ ooreenkoms is met ŉ private maatskappy aangegaan om mikroskyfies wat as senders dien in grafstene te installeer. Hy sê die stelsel is ontwerp om beweging op te tel en ŉ sirene te laat afgaan. “Ons sal dan dadelik weet in watter area ŉ grafsteen geskuif word en in staat wees om dit op te spoor. Dit is soos jou motor se opsporingstelsel.” Buff sê ŉ SMS-boodskap sal aan die oorledene se familie gestuur word om hulle in kennis te stel dat daar met die grafsteen gepeuter word. “Natuurlik is daar baie emosie wat daarmee gepaardgaan,” sê Mark Pringle, direkteur van Memorial Alert. Dié Suid-Afrikaanse maatskappy besit die patent vir die wêreld se eerste grafsteenveiligheidstegnologie. Die tegnologie sal selfs die geringste van bewegings soos die skuif van ŉ vaas kan optel. Pringle sê families van oorledenes kan self besluit of hulle die stelsel wil installeer. Die prys daarvoor is nog nie vasgestel nie. Daar sal ook die opsie wees om versekering uit te neem teen diefstal en vandalisme. Johannesburg se 36 openbare begraafplase het sensors en word deur veiligheidswagte gepatrolleer maar word daar nogtans tussen 15 en 20 grafstene per maand gesteel.